Diari Oficial de la Generalitat Valenciana


Sumari del DOGV 9195, del 15-10-2021 (2021/9670)

Informació pública de l'exposició de la versió preliminar de modificació puntual del Pla general d'Alacant, polígon B Llomes del Garbinet, del Pla parcial Ciutat Elegida Joan XXIII i de la proposta de conveni urbanístic en execució de sentència, entre la mercantil Alacantina de Construcción y Edificios, SA, i l'Ajuntament d'Alacant.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9195

Data del DOGV
:   15-10-2021

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2021/9670


Data del document
:   24-09-2021

Organisme emissor
:   Ajuntament d'Alacant

Tipus de document
:   Anunci

Descriptors 

:   * Alacant
    * pla d'urbanisme
    * administració local

Informació pública de l'exposició de la versió preliminar de modificació puntual del Pla general d'Alacant, polígon B Llomes del Garbinet, del Pla parcial Ciutat Elegida Joan XXIII i de la proposta de conveni urbanístic en execució de sentència, entre la mercantil Alacantina de Construcción y Edificios, SA, i l'Ajuntament d'Alacant. [2021/9670]  
La zona de Joan XXIII va ser promoguda en la dècada dels anys 70 per la mercantil CALPISA, mitjançant el Pla parcial «Ciutat Elegida Joan XXIII», aprovat per resolució ministerial el 30 de maig de 1972. El pla dividia l'àmbit en quatre polígons: A, B, C i D. Els denominats A i D es van desenvolupar completament; van quedar pendents els polígons B i C. Posteriorment, el Pla general de 1987 va reclassificar aquests últims com a sòl no urbanitzable.  
ALICESA, propietària d'aproximadament el 85 % del sòl que integra el polígon B del pla parcial original, va impugnar la reclassificació. Això va culminar amb la sentència de data 17 de març de 1993 del Tribunal Superior de Justícia de la Comunitat Valenciana, que va anul·lar parcialment el pla general i va declarar «com a situació jurídica individualitzada» que el polígon B del Pla parcial de 1972 havia de «mantindre la qualificació urbanística que resulta del referit pla parcial». La sentència va ser confirmada pel Tribunal Suprem l'11 de novembre de 1999.  
En l'últim expedient de revisió del Pla general, es reconeixia la condició de sòl urbanitzable del citat polígon B. El desistiment municipal, no obstant això, va tornar a situar-lo en el statu quo anterior.  
Posteriorment, la tramitació del Catàleg de proteccions va posar de manifest el valor mediambiental de les Llomes del Garbinet. Tot això va donar lloc al fet que ALICESA proposara a l'Ajuntament d'Alacant, Regidoria d'Urbanisme, subscriure un conveni d'execució de sentència, dirigit a harmonitzar els interessos privats i els públics que confluïen en la zona. En particular, la mercantil tractava de conservar l'aprofitament urbanístic reconegut pel pla parcial; i l'Ajuntament pretenia el manteniment de l'espai natural. Amb la indicada finalitat, es van dur a terme diverses reunions de treball, de les quals va derivar un esborrany de conveni de planejament, en execució de sentència, presentada per ALICESA, en un escrit datat el 25 d'octubre de 2017 -E2017068980-, juntament amb una proposta de modificació del vigent planejament i la sol·licitud de programació del sector en règim de gestió pels propietaris, conforme al que s'estableix en els articles 114 i 118 de la LOTUP.  
  
A manera de síntesi, el conveni esmentat es limita a establir la conveniència de modificar el planejament parcial de l'any 1972, amb la finalitat de salvaguardar els valors ambientals del territori afectat, sense perjudicar els drets reconeguts a la mercantil per la sentència. Amb tal fi, de la superfície total del sector, s'allibera la zona de major valor ambiental per a integrar-la en el domini públic com a zona verda de la xarxa primària, mentre que l'espai destinat a albergar l'edificabilitat es concentra en la zona confrontant al viari principal al qual dona front l'àmbit.  
El conveni té el contingut mínim exigit per l'article 86.2 de la Llei 39/2015; i es considera que procedeix la seua exposició pública, junt amb la resta de la documentació de l'expedient referida a la modificació del planejament, puix que els seus efectes transcendeixen els interessos de la mercantil ALICESA. En conseqüència, formarà part de la documentació que se sotmeta al procés d'informació pública.  
Amb data 12 de febrer de 2018 -E2018010137-, la mercantil va presentar una nova versió, corregida d'acord amb les observacions dels tècnics municipals, que es va considerar adequada a l'efecte de l'inici de l'expedient d'avaluació ambiental i territorial estratègica. Òbviament, sense perjudici de la documentació posterior que integraria l'actual versió preliminar que se sotmetrà al període de participació pública. En particular, l'exigida per l'article 40.3 de la LOTUP -informe del Departament Tècnic de Planejament-, de data 28 de març de 2018.  
  
Aquesta documentació és la que va servir per a l'admissió a tràmit, mitjançant Decret 2018DEG003604 de data 11 d'abril de 2018, de la iniciativa de Programa d'actuació integrada per al desenvolupament i gestió del polígon B del Pla parcial de la «Ciutat Elegida Joan XXIII», Llomes del Garbinet, presentada per ALICESA.  
La Comissió d'Avaluació Ambiental, en sessió celebrada el 13 de desembre de 2018, va acordar emetre informe ambiental i territorial estratègic favorable en el procediment simplificat d'avaluació ambiental i territorial estratègica de la modificació del polígon B del Pla parcial «Ciutat Elegida Joan XXIII», Llomes del Garbinet d'Alacant.  
D'altra banda, en relació amb el Catàleg de proteccions d'Alacant s'ha tramitat la notificació als interessats de la proposta de l'aprovació provisional del Catàleg aprovada pel Ple en sessió extraordinària i urgent, de data 9 de setembre de 2020; actualment se li ha remés a la Conselleria d'Agricultura, Desenvolupament Rural, Emergència Climàtica i Transició Ecològica, Direcció General de Medi natural; la documentació prevista en l'art. 54 LOTUP, a l'efecte que siga emesa la declaració ambiental i territorial estratègica; aquest inclou, per a aquest entorn, diverses fitxes, tant de patrimoni cultural (per l'existència de 2 jaciments arqueològics fitxes C620.BC.PGI Lloma del Garbinet i C635.BC.PGI el Peñasco i una d'interés paleontològic C1154.BC.PGI Llomes del Garbinet) com de patrimoni natural (N5 Llomes del Garbinet ressaltant el seu interés geològic) i de paisatge (P10 Llomes del Garbinet i d'Orgègia, amb protecció ambiental i proposant la seua incorporació a la Infraestructura Verda Municipal), així com de patrimoni paleontològic (C1154.BC.PGI Llomes del Garbinet. Equinoderms. Paleogen).  
  
Consta en l'expedient informe favorable del Servei de Planejament de data 17.11.2020 a la documentació presentada per a prosseguir amb el procediment i iniciar els tràmits d'informació al públic i consultes als organismes afectats i entitats subministradores dels serveis públics urbans, de la modificació puntual del polígon B del Pla parcial Llomes del Garbinet, «Ciutat Elegida Joan XXIII».  
Tenint en compte els antecedents que s'han exposat i la documentació obrant en l'expedient, la Junta de Govern Local de l'Ajuntament d'Alacant, en sessió celebrada el dia 15 de desembre de 2020, va acordar obrir un període d'informació pública, durant un termini de quaranta-cinc dies hàbils; posar a la disposició del públic tota la documentació que integra la versió preliminar de la modificació del polígon B del Pla parcial «Ciutat Elegida Joan XXIII», Llomes del Garbinet d'Alacant, així com del conveni urbanístic entre ALICESA, SA, i l'Ajuntament d'Alacant, que es va materialitzar mitjançant inserció en el DOGV de data 12 de gener de 2021, núm. 8995.  
Dels diferents informes rebuts en el període de consultes cal assenyalar, per la seua transcendència en el present procediment, l'informe del Servei Territorial d'Urbanisme d'Alacant, de data 9 de març de 2021, en el qual analitza la documentació tècnica, i que motiva la necessitat de sotmetre a un nou procés de participació pública i consultes el document adaptat als requeriments.  
En relació amb el que es disposa en el primer informe que aquest organisme va emetre en el si de la fase d'avaluació ambiental, i en síntesi, es plantegen dues qüestions:  
1) En primer lloc, la conveniència de separar en documents i tràmits administratius diferents l'ordenació estructural i la detallada, tenint en compte que es tracta d'esferes amb competències administratives diferents, i considerant que l'Informe Ambiental i Territorial Estratègic emés per l'òrgan ambiental autonòmic únicament oferiria cobertura per a l'ordenació estructural.  
2) En segon lloc, es requereix una major justificació del règim d'ordenació i gestió assignat a la part de xarxa primària que no està vinculada al sector de sòl urbanitzable proposat en la documentació tècnica.  
  
Analitzat aquest informe, la versió preliminar que serà objecte de nova exposició pública, conté estrictament la documentació tècnica necessària l'objecte de la qual és la plasmació de l'ordenació estructural, a més de completar les qüestions assenyalades pels informes rebuts en l'anterior fase d'exposició al públic. Documentació que va ser presentada amb data 3 de setembre de 2021 i registre d'entrada E2021095847.  
  
Amb data 14 de setembre de 2021, la Junta de Govern Local va adoptar entre altres els següents acords:  
«Primer. Sotmetre al procés d'informació pública la versió preliminar de la modificació puntual del Pla general d'Alacant- polígon B Llomes del Garbinet del Pla parcial «Ciutat Elegida Joan XXIII» i del conveni urbanístic entre la mercantil Alacantina de Construcción y Edificios, SA, i l'Ajuntament d'Alacant.  
Segon. Publicar edictes sobre aquest tema en el Diari Oficial de la Generalitat Valenciana, en un periòdic d'àmplia difusió i en la pàgina web municipal, indicant que el termini del període d'informació pública serà de 45 dies hàbils comptats a partir de la data de publicació de l'edicte corresponent en el Diari Oficial de la Generalitat Valenciana.»  
  
Per tant, s'inicia el tràmit d'exposició al públic que es va establir en l'acord de la Junta de Govern Local de 14 de setembre de 2021 durant un termini de 45 dies hàbils.  
Durant el termini indicat, es podran formular al·legacions i observacions, podent aportar tot tipus de documentació o mitjans de prova que s'estimen adequats en el seu suport.  
La documentació podrà examinar-se en les dependències de l'Oficina d'Informació Urbanística, situada en la plaça de l'Ajuntament, núm. 5, en dies hàbils i en horari d'oficina, i en la pàgina web en la següent adreça d'enllaç:  
https://www.alicante.es/es/node/30821  
Es publica per a general coneixement, segons el que es preveu en l'article 55 i concordants del text refós de la Llei d'ordenació del territori, urbanisme i paisatge, de la Comunitat Valenciana (Decret legislatiu 1/2021, de 18 de juny, del Consell).  
  
Alacant, 24 de setembre de 2021.- El sotssecretari accidental de l'Ajuntament d'Alacant: Francisco Joaquín Montava Moltó.